钦定古今图书集成/明伦汇编/氏族典/第398卷 > 李日宣
## 钦定古今图书集成/明伦汇编/氏族典/第398卷 > 李日宣

按《明外史郑三俊传》：“李日宣，字”伯，吉水人。万历四
十一年进士。授中书舍人，擢御史。天启元年出理河
东盐政。还朝，以族父邦华佐兵部，引嫌归。五年，逆党
倪文焕劾邦华、日宣为“东林邪党”，遂削籍。庄烈帝即
位，复故官。崇祯三年起官巡按河南。还朝，掌河南道
事。屡进太常卿。九年擢兵部右侍郎，镇守昌平。久之，
进左侍郎，协理戎政。寻叙护陵功，加兵部尚书。十三
年擢吏部尚书。十五年会推阁臣，日宣以蒋德璟等
名上。帝令再推数人，而工部侍郎宋玫与焉。帝御中
极殿，令诸臣奏对。玫陈《九边》形势甚辩。帝恶其干进，
叱之，以徇情滥举责日宣等回奏。奏上，帝怒不解，命
褫冠带，下刑部。狱上，戍边。久之，赦还，卒。